Toshkent shahridagi “Chimir ota” jome’ masjidi qayta ta’mirlandi

Toshkent shahrining Shifokorlar shaharchasida joylashgan “Chimir ota” jome’ masjidini qayta ta’mirlash ishlari bitkazildi. Masjid tarixiy an’analarga mos holda pishiq g‘ishtdan juda chiroyli qilib tiklangan, deb xabar beradi Qadriyat.uz.

40 kvadrat metr maydonni egallagan masjid xonaqohi bo‘yi 35 metr, xonaqoh ichidan gumbazning balandligi 27 metrdir. Masjidga ajratilgan umumiy yer maydoni yarim gektarga yaqin. Xonaqoh va ayvonlarga bir vaqtda 2000 dan ortiq namozxon joylashishi mumkin.

“Chimir ota” masjidinining nomlanishi to‘g‘risida ikki xil ma’lumot bor. Chimir ota Xoja Ahmad Yassaviy hazratlarining iqtidorli shogirdlaridan yoki zurriyodlaridan biri bo‘lib, Yassaviy tariqatini Shosh diyorida tarqatish uchun piri murshidlari tamonidan jo‘natiladi. Ikkinchi ma’lumotga ko‘ra, Chimir ota taxminan 1450—1530-yillarda Toshkentda tug‘ilib, shu yerda yashab vafot etgan va hozirgi Chimir ota qabristoniga dafn etilgan ulamolardan biridir.

Jome’ masjidi 1989-yil oktabr oyidan rasmiy ravishda faoliyat boshlagan. Shinamgina bezatilgan qiroatxona, kutubxona va yangi tahoratxonalar namozxonlar ixtiyorida bo‘lib, masjidda ayvonlar, namoz o‘qish uchun qo‘shimcha binolar mavjud.
Juma va hayit namozlarida masjidda besh mingdan ortiq namozxon ibodatlarini ado etadi.
Ma’lumot o‘rnida, bu yil Islom.uz portali tomonidan tashkil qilingan “Eng obod masjid” ko‘rik-tanlovida Chimir ota jome’ masjidi g‘olib deb topildi.